Document ID: 31985R0315

*****
ΚΑΝΟΝΙΣΜΟΣ (ΕΟΚ) αριθ. 315/85 ΤΗΣ ΕΠΙΤΡΟΠΗΣ
της 6ης Φεβρουαρίου 1985
περί θεσπίσεως μέτρων διασφαλίσεως κατά την εισαγωγή ελαιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 231/85 (2), και ιδίως το άρθρο 20β,
Εκτιμώντας:
ότι ο κανονισμός αριθ. 136/66/ΕΟΚ προβλέπει, στο άρθρο 20β παράγραφος 1, τη δυνατότητα λήψης κατάλληλων μέτρων σε περίπτωση που υπάρχει κίνδυνος σοβαρής διαταραχής της κοινοτικής αγοράς ελαιόλαδου ή προϊόντων που περιέχουν ελαιόλαδο, λόγω των εισαγωγών από τρίτες χώρες· ότι τα μέτρα αυτά παύουν να εφαρμόζονται όταν εκλείψει ο κίνδυνος διαταραχής ·
ότι ο κανονισμός (ΕΟΚ) αριθ. 2596/69 του Συμβουλίου της 18ης Δεκεμβρίου 1969 (3) προέβλεψε την φύση των μέτρων που μπορούν να ληφθούν, καθώς και τις προϋποθέσεις εφαρμογής του άρθρου 20β του κανονισμού αριθ. 136/66/ΕΟΚ·
ότι διαπιστώθηκε πρόσφατα η ύπαρξη σημαντικών ποσοτήτων ελαίων που προορίζονται για την παραγωγή ελαιόλαδου οι οποίες υπερβαίνουν κατά πολύ τον παραδοσιακό όγκο των εισαγωγών των προϊόντων αυτών στην Κοινότητα·
ότι, στη σημερινή κατάσταστη της κοινοτικής αγοράς ελαιών και ελαιόλαδου, οι εισαγωγές αυτές θα μπορούσαν να προκαλέσουν σοβαρές διαταραχές στην αγορά, οι οποίες θα μπορούσαν να θέσουν σε κίνδυνο τους στόχους του άρθρου 39 της συνθήκης· ότι, κάτω από αυτές τις συνθήκες, είναι απαραίτητο να ληφθούν μέτρα διασφαλίσεως κατά των εισαγωγών των προϊόντων αυτών με την αναστολή της έκδοσης πιστοποιητικών εισαγωγής όσο καιρό το απαιτεί η κατάσταση της αγοράς των εν λόγω προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αναστέλλεται, μέχρι τις 15 Απριλίου 1985, η έκδοση πιστοποιητικών εισαγωγής που προβλέπεται στο άρθρο 19 του κανονισμού αριθ. 136/66/ΕΟΚ για τις ελαίες που υπάγονται στις διακρίσεις 07.01 Ν ΙΙ και 07.03 Α ΙΙ του Κοινού Δασμολογίου.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Φεβρουαρίου 1985.

Labels: 3
17